દુહાનો ડંખ ઘા તો જે ઘાયલ હોય એને જ સમજાય. એ જ જીરવી શકે. જેમણે માથું મૂકવાની હિંમત કરી છે એને જ એમાંનુ આંતરસત્ય સમજાય. કોઈ બિચારા- બોલ્યા અશક્ત – બીકણનું એને પામવાનું સામર્થ્ય નથી. ભારે મોટું રહસ્ય અહીં નિહિત છે. દુહો સંવેદનશીલ જ નહિ, પણ જેણે પીડાને સમજી છે, અનુભવી છે એ જ દુહાને પામી શકે. આપણી રસશાસ્ત્રની પરિભાષામાં સમસંવેદનશીલ શબ્દ પ્રયોજાયો છે. ઉમાશંકર જોશીએ એમના વિવેચન ગ્રંથનું શીર્ષક જ સમસંવેદન રાખ્યું છે. દુહો સમસંવેદનશીલ ભાવકો માટે છે.